
A gyerekek kreativitásának fejlesztése az iskolában, különös tekintettel az angolórákra

Dolgozatom célja olyan módszerek bemutatása, melyek segítenek a 6-12 éves gyerekek kreativitásának kibontakoztatásában, fejlesztésében. Egy külön fejezet szól arról, hogyan segíthetjük elő a tanulók kreativitásának fejlődését az angolórákon.
Ehhez először a kreativitás jelentőségét és fogalmát tisztázom dolgozatomban. Ez utóbbi esetében több szempontból is vizsgálom a kreativitást: a dolgozatban szereplő definíciók pszichológiai, pedagógiai és nyelvészeti meghatározásai, megközelítései a fogalomnak. Ezt követően a dolgozat kitér arra, hogy a szakirodalom hogyan vélekedik az iskola hatásáról a kreativitás fejlődésében. Mindezek után bemutatok számos, a kreativitást fejlesztő technikát, játékot, programot és tanítási módszert. A dolgozat egy fejezete általánosabb tanácsokat is tartalmaz avval kapcsolatban, hogy pedagógusként hogyan őrizhetjük meg a tanulók kreativitását. Dolgozatom gyakorlati része egy kutatást mutat be, melynek során triangulációt alkalmazva három csoportot kérdeztem arról, mit gondolnak a kreativitásról, és annak fejleszthetőségéről: leendő angol nyelvpedagógusokat (egyetemi hallgatókat), gyakorló angoltanárokat és egyetemen angol módszertant tanító oktatókat. A személyes interjúk tartalmáról egy összefoglaló szerepel a dolgozatban, a kérdéssor és néhány kérdésre adott válasz a mellékletben található. A kutatást kiegészíti egy dokumentumelemzés is, melynek során a Nemzeti Alaptantervben vizsgáltam a kreativitást annak megjelenése, illetve hangsúlyozottsága szempontjából. Ezzel kapcsolatban előzetes feltevésem az volt, hogy a tanterv nem szentel kellő figyelmet a kreativitásnak, netán nem is tartalmazza azt.
Végül egy konklúzió foglalja össze a dolgozat elméleti és gyakorlati részét, mely konkrét megoldási javaslatokat is tartalmaz arra vonatkozóan, hogyan lehetnénk jobb hatással a tanulók, nyelvtanulók kreativitására a tanítás során.



